Hamar Idrettslag

Hamar Idrettslag er et idrettslag fra Hamar som ble stiftet i 1887 som Hamar Idrætsforening. Idrettslaget har særlig markert seg i bandy og hurtigløp på skøyter, svømming, stuping, fotball, friidrett, roing, skyting, tennis og turn. Hjemmearena for fotball, friidrett og bandy var Hamar stadion frem til denne ble revet i 2011 og erstattet av Vikingskipet og Børstad kunstgress. Et erstatningsanlegg for friirett ble bygget ved Børstad med navnet Hamar idrettspark og ble åpnet i 2015.

Historie 
Hamar Idrettslag ble stiftet i 1887 som Hamar Idrætsforening, men ble i sin nåværende form og navn grunnlagt den 19. april 1921 med seks andre foreninger. Disse var Hamar Sportsklubb (grunnlagt 1901, skøyter), Hamar TF (grunnlagt 1896, gymnastikk), Hamar skiklubb (grunnlagt 1891, ski og nordiske grener), Hamar Game Club (grunnlagt 1903, tennis og sykling), Hamar Fotballag (grunnlagt 1912, fotball) og Idrettsforeningen Tor (grunnlagt 1919, friidrett og amatørboksing). Flere grupper ble sammenslått med HIL i 1933, blant andre orientering i 1934, svømming i 1935, håndball i 1949, sportsskyting i 1948, basketball i 1975 og stuping i 1985. Senere kom siden curling og roing inn i idrettslaget. 

Noen av disse gruppene ble siden oppløst som følge av manglende satsing og interesse, eller valgte å opprette egne klubber. Blant annet så opprettet skigruppa klubben Hamar Skiklubb i 1959. Boksegruppa i HIL opphørte i 1951, orienteringsgruppa opphørte i 1963, sykling opphørte i 1971 og nordiske grener opphørte i 1972. Siden opphørte både håndball- og basketballgruppa.

Idretter

Bandy 

Hamar IL bandy ble stiftet i 1928 og har deltatt i de øverste divisjonene og i norgesmesterskap siden. Klubben har Vikingskipet som sin trening- og konkurransearena, og har om lag 100 aktive spillere i yngres avdeling.

Fotball 

Hamar IL fotball spiller i lavere divisjoner, men har ved to anledninger deltatt i landets øverste divisjon. Klubben spiller sine kamper ved Børstad kunstgress.

Friidrett 
Hamar IL friidrett har sin trening- og konkurransearena ved Hamar idrettspark. Klubben har hatt flere utøvere som har representert idrettslaget og nasjonen både i nasjonale- og internasjonale- og olympiske mesterskap, blant andre Arild Lenth, Odd Mæhlum, Egil Danielsen og Audun Garshol. Også Bente Amundsen og Hilde Bratvold har utmerket seg på nasjonalt nivå som medlemmer av HIL.

Skøyter 
Hamar IL skøyter har vært med siden stiftelsen av klubben og sammen med Hamar IL kunstløp, som er organisert under skøytegruppa, har begge Vikingskipet som sin trening- og konkurransearena. HIL arrangerer skøyteskole i Vikingskipet to ganger i pr. uke i issesongen gjennom et samarbeid mellom de tre skøytegrenene hurtigløp, kunstløp og bandy. Hamar IL har som klubb også arrangert flere internasjonale skøytemesterskap både ved Hamar stadion og Hamar Olympiahall (Vikingskipet). Skøyteløperne Einar Halvorsen, Peter Sinnerud, Michael Staksrud, Hans Engnestangen, Alv Gjestvang, Ivar Eriksen, Ivar Martinsen, Dag Fornæss, Amund Sjøbrend, Ådne Søndrål, Eskil Ervik og Even Wetten har alle representert Hamar Idrettslag.

Svømming og stuping 
Hamar IL svømming er klubbens svømmegruppe som har Ankerskogen svømmehall som sin trening- og konkurransearena. Gruppa har ca. 50 aktive medlemmer, hvorav 32 er aktive svømmere. Kursavdelingen har ca. 450 kursdeltagere hvert år. 

HIL svømming har fostret flere kjente utøvere, blant annet Irene Dalby, Lasse Hoel, Karoline Brudvik Sanderud og Elin Slaatmo. Jørgen Tadvin svømte for HIL fra 2004 til 2006 og samlet et titalls NM-gull for klubben i den perioden. Også stuperne Jon Grunde Vegard og Kamilla Gamme var medlemmer av klubben.

Tennis 
Hamar IL tennis har sin trening- og konkurransearena ved Ankerskogen svømmehall og et anlegg ved siden av Hamar park. Tennisgruppa har hatt flere internasjonale tennisspillere i blant andre Jan Frode Andersen, Jon-Erik Ross og Audun Jensen som medlemmer.

Andre idretter 
 Hamar IL skyting har tilholdssted med skytebaner ved Ankerskogen svømmehall og Terningmoen.
 I september 2007 ble curlingavdelingen til Hamar Idrettslag skilt ut i Hamar Curlingklubb.
 Landeveissyklisten Leif Flengsrud deltok for Hamar Idrettslag under Sommer-OL 1948 i London. Sykkelgruppa eksisterte fra 1921 til 1971.

Referanser

Eksterne lenker 
 
 
 

 
Friidrettslag i Norge
Bandyklubber i Norge
Skøyteklubber i Hedmark
Svømmeklubber i Norge
Tennisklubber i Norge
Kunstløpsklubber i Norge
Idrettslag etablert i 1887
Artikler i skøytesportprosjektet